Oslo (NTB): Nav får inntil videre forbud mot å sjekke sine klienters telefon- og internettbruk.

Nav har til nå hatt en lovhjemmel som ga dem lov til dette for å hindre trygdemisbruk. Kritikken mot Nav har vært sterk etter at saken ble kjent, og det tar Arbeidsdepartementet nå konsekvensen av.

– Gitt den store oppmerksomheten og den store debatten som har vært, knyttet til personvernshensynene og datalagring, så har vi funnet grunn til å be Nav i dag om å ikke anvende denne hjemmelen for innhenting av informasjon på mobil- og trafikkdata, sier statssekretær Gina Lund (Ap) i Arbeidsdepartementet til NRK.

Lovhjemlene som sikrer Nav slik tilgang, ble gitt av Stortinget for to år siden. Fullmaktene er imidlertid så vide at de går på personvernet løs.

Saksordfører for saken i Stortinget, Geir Pollestad (Sp), sa søndag til NTB at innsynsadgangen var helt utilsiktet.

Nav-direktør Joakim Lystad skal tirsdag redegjøre overfor departementet på hvilken måte fullmaktene til nå er blitt brukt. (©NTB)